Sevel a reas ar roue nevez ur roll-labour evit hentañ e ren, ar pal kentañ a oa adsevel impalaeriezh kozh Babilon e-keñver an dachenn hag  ar galloud. Adaozañ hag adframmañ a reas an arme, ha kregiñ a reas buan da aloubiñ tachennoù an amezeien. Tal-ouzh-tal e voe gant an Egiptiz, e enebourien gozh, ha goude un nebeut mizioù en doa kemeret Siria a-bezh. War-lech an trech bras-se e tibabas aloubañ rouantelezh Juda e Palestina. E 597 kent J-K e penn un arme bras e tagas Judea. Sezizañ a rejont Jeruzalem ha toullbachañ a rejont ar roue Joachim. Kaset e voe ar roue, ar priñsed, ar brezelourien hag an holl dud gouest da labourat en harlu e Babilon . Kevrediñ a reas an Hebreed gant an Ejiptiz evit gounit o frankiz en-dro, met a-raok mo dije bet amzer da aozañ ar stourm en doa aloubet Nabukodonozor Jeruzalem ha distrujet en doa pep tra, an Templ, ti ar roue, an holl savadurioù. Kaset e voe an Hebreed e sklaverezh da Vabilon e 587 kent J-K. Kenderchel a reas gant e aloubadegoù, e Fenisia hag ul lodenn vras eus Arabia. War-lech tregont vloaz a vrezelioù e teuas a-benn de bal. Goude dek kantved a ziskar e oa adsavet Impalaeriezh gozh Babilon, dar mare-se e oa Nabukodonozor galloudusañ roue ar sav-heol.